၂၀၂၂ မူဆယ် လက်နက်ကိုင်အချင်းချင်း ပစ်ခတ်မှု

**၂၀၂၂ မူဆယ် လက်နက်ကိုင်အချင်းချင်း ပစ်ခတ်မှု**သည် မြန်မာ့နွေဦးတော်လှန်ရေး အစောပိုင်းကာလအတွင်း ပေါ်ပေါက်လာသော ရှမ်းပြည်နယ်မြောက်ပိုင်း၊ မူဆယ်မြို့ အခြေစိုက် တော်လှန်ရေးတပ်ဖွဲ့ဝင် အချင်းချင်းကြား ဖြစ်ပွားခဲ့သော ပစ်ခတ်မှုတစ်ခုဖြစ်သည်။ 

၂၀၂၂ ခုနှစ်၊ နိုဝင်ဘာလ ၂၃ ရက် ညပိုင်းတွင် ရှမ်းပြည်နယ်မြောက်ပိုင်း ပြည်သူ့လုံခြုံရေးနှင့် ကာကွယ်ရေးတပ်ဖွဲ့ (People's Security and Defense Army - Northern Shan State; PSDA) အတွင်း မှ နုတ်ထွက်သွားသည့် ရဲဘော် ၁၄ ဦးကို အဖွဲ့ခေါင်းဆောင်ပိုင်းက "သစ္စာဖောက်" ဟု စွပ်စွဲကာ မူဆယ်မြို့ပေါ်ရှိ နေအိမ်တစ်နေရာ၌ ဝိုင်းဝန်းစီးနင်း ပစ်ခတ်ခဲ့ခြင်းဖြစ်သည်။ အဆိုပါဖြစ်စဉ်သည် တော်လှန်ရေးကာလအတွင်း တရားစီရင်ရေးနှင့် စည်းကမ်းထိန်းသိမ်းရေးဆိုင်ရာ စိန်ခေါ်မှုများကို မီးမောင်းထိုးပြခဲ့ပြီး နောက်ပိုင်းတွင် အမျိုးသားညီညွတ်ရေးအစိုးရ (NUG) နှင့် တိုင်းရင်းသားလက်နက်ကိုင်အဖွဲ့ (EROs) များက ကျူးလွန်သူများကို ထိရောက်စွာ အပြစ်ပေးအရေးယူခဲ့သည့် ထင်ရှားသော ဖြစ်ရပ်တစ်ခုလည်း ဖြစ်သည်။

## ဖြစ်စဉ်နောက်ခံနှင့် ပစ်ခတ်မှု 
ရှမ်းပြည်နယ်မြောက်ပိုင်း ပြည်သူ့လုံခြုံရေးနှင့် ကာကွယ်ရေးတပ်ဖွဲ့ (People's Security and Defense Army - Northern Shan State; PSDA)ကို မြန်မာနိုင်ငံစစ်အာဏာသိမ်းပြီးနောက် လအနည်းငယ်အကြာ ၂၀၂၁ ခုနှစ် ဧပြီလတွင် **ဒေါနသံလွင်** က စတင်ဖွဲ့စည်းခဲ့သည်။တိုက်ပွဲတစ်ခုတွင် ဒေါနသံလွင် သေဆုံးပြီးနောက် ရွှေလီသံလွင်ဆိုသူက ဆက်လက်ဦးဆောင်ခဲ့သည်။ 

ရွှေလီသံလွင်လက်ထက်တွင် တပ်ဖွဲ့ရန်ပုံငွေကိစ္စ စွပ်စွဲချက်များ အပါအဝင် ခေါင်းဆောင်မှုပိုင်းပြဿနာများကြောင့်  နုတ်ထွက်မှုအချို့ စတင် ဖြစ်ပေါ်ခဲ့သည်။ 

နောက်ပိုင်းတွင် အဖွဲ့တွင်းသဘောထားကွဲလွဲကြပြီး အဖွဲ့ဝင် ၁၄ ဦးခန့်သည် လက်နက်အပ်ကာ ခွဲထွက်ခဲ့ကြသည်။ ၎င်းတို့သည် မူဆယ်မြို့အနီးရှိ နေအိမ်တစ်ခုတွင် စုဖွဲ့နေထိုင်စဉ် ၂၀၂၂ ခုနှစ် နိုဝင်ဘာလ တွင် PSDA ဗဟိုအဖွဲ့မှ ပြန်ကြားရေးနှင့် ဒုဗျူဟာမှူး ကိုကျော်ကြီး ဦးဆောင်သောအဖွဲ့ ရောက်ရှိလာပြီး "သစ္စာဖောက်များ" ဟု စွပ်စွဲကာ ပစ်ခတ်ခဲ့ကြသည်။

အဆိုပါ တစ်ဖက်သတ်စီးနင်း ပစ်ခတ်မှုကြောင့် နုတ်ထွက်အဖွဲ့ဝင် ၆ ဦး နေရာတင် သေဆုံးခဲ့ပြီး၊ ၄ ဦး ဖမ်းဆီးခံခဲ့ရကာ ကျန် ၄ ဦးမှာ လွတ်မြောက်ခဲ့သည်။ PSDA ဗဟိုအဖွဲ့ဘက်မှလည်း ၃ ဦး ဒဏ်ရာရရှိခဲ့သည်။

အသတ်ခံရသူများမှာ အသက် ၂၂ နှစ်အရွယ်ရှိ Raw ဆိုသူအပါဝင် ၂၃ နှစ်အရွယ် ကိုကျော်ကျော်၊ ၂၅ နှစ်အရွယ် ကိုလှိုင်ကြီး၊ ကိုမုန်တိုင်း၊ ကိုနေကြီးနှင့် ၂၇ နှစ်အရွယ် ကိုမောင်ဇော်တို့ဖြစ်သည်။

## ပစ်ခတ်မှုဖြစ်စဉ်နှင့် အငြင်းပွားမှုများ 
အဆိုပါ ပစ်ခတ်မှုနှင့် ပတ်သက်၍ နှစ်ဖက်ထွက်ဆိုချက်များ ကွဲလွဲခဲ့သည်-

* PSDA ဗဟိုအဖွဲ့ (ကိုကျော်ကြီး)**:** ခွဲထွက်အဖွဲ့သည် အဖွဲ့ကို ပြန်လည်တိုက်ခိုက်မည့် အခြေအနေရှိသဖြင့် သွားရောက်ဖမ်းဆီးစဉ် အိမ်ထဲမှ စတင်ပစ်ခတ်သောကြောင့် အပြန်အလှန် ပစ်ခတ်မှုဖြစ်ပွားခဲ့ခြင်းဖြစ်ကြောင်း ပြောကြားခဲ့သည်။
* ခွဲထွက်အဖွဲ့ (ကိုဆာဒန်နှင့် မောင်စိန်)**:** ၎င်းတို့တွင် ပစ္စတိုတစ်လက်သာရှိပြီး ခုခံနိုင်စွမ်းမရှိကြောင်း၊ ညှိနှိုင်းခြင်းမရှိဘဲ တရစပ်ပစ်ခတ်ခဲ့ခြင်းဖြစ်ကြောင်း လွတ်မြောက်လာသူများက တုံ့ပြန်သည်။

အဆိုပါ တစ်ဖက်သတ်ပစ်ခတ်မှုကြောင့် နုတ်ထွက်အဖွဲ့ဝင် ၆ ဦး နေရာတင် သေဆုံးခဲ့ပြီး၊ ၄ ဦး ဖမ်းဆီးခံခဲ့ရကာ ကျန် ၄ ဦးမှာ လွတ်မြောက်ခဲ့သည်။

## ကြားဝင်ဖြေရှင်းမှုများနှင့် နောက်ဆက်တွဲ 
အဆိုပါဖြစ်စဉ်ကို အမျိုးသားညီညွတ်ရေးအစိုးရ (NUG) နှင့် ဒေသအခြေစိုက် တိုင်းရင်းသားလက်နက်ကိုင်အဖွဲ့များဖြစ်သော **PSLF/TNLA** နှင့် **MNTJP/MNDAA** တို့ ပူးပေါင်းကိုင်တွယ်ခဲ့သည်။

## တရားစီရင်မှုနှင့် အရေးယူဆောင်ရွက်ချက်များ 
ပစ်ခတ်မှုကျူးလွန်ခဲ့ကြသည့် ကိုရွှေလီ အပါအဝင် PSDA တာဝန်ရှိသူများကို ၂၀၂၂ ခုနှစ်၊ နိုဝင်ဘာလ ၃၀ ရက်နေ့တွင် အမျိုးသားညီညွတ်ရေးအစိုးရ၊ ကာကွယ်ရေးဝန်ကြီးဌာန (NUG MOD) နှင့် ဒေသခံ တိုင်းရင်းသားလက်နက်ကိုင်အဖွဲ့များ (EROs) ဖြစ်ကြသော တအာင်း အမျိုးသား လွတ်မြောက်ရေး တပ်မတော်|PSLF/TNLA နှင့် မြန်မာအမျိုးသား ဒီမိုကရက်တစ် မဟာမိတ်တပ်မတော်|MNTJP/MNDAA တို့က အစည်းအဝေးတက်ရောက်ရန် အကြောင်းပြ ဖိတ်ခေါ်ကာ  ဖမ်းဆီးထိန်းသိမ်းခဲ့သည်။

အမှုစစ်ဆေးရာတွင် NUG၊ EROs နှင့် ဒေသခံရပ်မိရပ်ဖများ ပူးပေါင်းပါဝင်ခဲ့ပြီး ၂ လအကြာတွင် အောက်ပါအတိုင်း  ပြစ်ဒဏ်များ ချမှတ်ခဲ့သည် -

* ထိပ်ပိုင်းခေါင်းဆောင်များ**:** ကိုရွှေလီ အပါအဝင် တာဝန်ရှိသူများကို အလုပ်ကြမ်းနှင့် ထောင်ဒဏ် အနှစ် ၂၀ စီ
* တိုက်ရိုက်ပစ်ခတ်သူများ**:** ပစ်ခတ်မှုတွင် ပါဝင်ခဲ့သည့် ၆ ဦးကို အလုပ်ကြမ်းနှင့် ထောင်ဒဏ် ၅ နှစ်စီ နှင့်
* နောက်လိုက်အဖွဲ့ဝင်များ**:** အမှုတွင်ပါဝင်သော်လည်း ပစ်ခတ်မှုတွင် မပါဝင်သည့် ၁၅ ဦးကို နယ်နှင်ဒဏ် အသီးသီး ချမှတ်ခဲ့သည်။

## အဖွဲ့ဖျက်သိမ်းခြင်းနှင့် "မူဆယ်ဗျူဟာ" အသစ်ဖွဲ့စည်းခြင်း 
အဆိုပါဖြစ်စဉ် ဖြစ်ပွားပြီးနောက် ရှမ်းပြည်နယ်မြောက်ပိုင်း ပြည်သူ့လုံခြုံရေးနှင့် ကာကွယ်ရေးတပ်ဖွဲ့ (PSDA) ကို ၂၀၂၃ ခုနှစ်၊ ဖေဖော်ဝါရီလ ၁၉ ရက်နေ့တွင် တရားဝင် ဖျက်သိမ်းကြောင်း ထုတ်ပြန်ခဲ့သည်။ ၎င်းအဖွဲ့အား ဖျက်သိမ်းလိုက်သော်လည်း ကျန်ရှိနေသည့် လက်ကျန်လက်နက်ကိုင်အဖွဲ့ဝင်များကို ပြန်လည်စုစည်းကာ **"မူဆယ်ဗျူဟာ"** အမည်ဖြင့် အဖွဲ့သစ်တစ်ခုကို ၂၀၂၂ ခုနှစ်၊ ဒီဇင်ဘာလ ၁၈ ရက်နေ့တွင် အစားထိုးဖွဲ့စည်းပေးခဲ့ပြီး ဒေသတွင်း တော်လှန်ရေးလုပ်ငန်းများကို အရှိန်အဟုန်မပျက် ဆက်လက်ဆောင်ရွက်စေခဲ့သည်။

## ကိုးကား 
ကဏ္ဍ:ရှမ်းပြည်နယ်
ကဏ္ဍ:မြန်မာနိုင်ငံရှိ လူသတ်ပွဲများ စာရင်း
ကဏ္ဍ:မြန်မာ့ပြည်တွင်းစစ် (၂၀၂၁-လက်ရှိ)